Vedtægter for foreningen der ejer Alsted forsamlingshus

§1 Formål
Foreningens formål er at bevare og fremme det kulturelle og sociale samvær på egnen.

§2 Foreningens hjemsted
Foreningens hjemsted er Alsted og dens adresse er formandens

§3  Medlemmer
Optagelse i foreningen sker ved henvendelse til bestyrelsen, der kan nægte optagelse, hvis halvdelen af bestyrelsens medlemmer stemmer herfor. I tilfælde af nægtelse skal spørgsmålet forelægges den følgende generalforsamling, hvis den pågældende ønsker det. 
Optagne medlemmer har ret til at få udleveret et eksemplar af foreningens vedtægter og det senest aflagte regnskab.

§4 Kontingent
Kontingentet fastlægges hvert år på generalforsamlingen. 
Kontingentet betales første gang ved indmeldelsen for den resterende del af regnskabsåret. 

§5 Bestyrelsen
Foreningens arbejde ledes af en bestyrelse, der vælges på den ordinære generalforsamling. Bestyrelsen skal bestå af 6 medlemmer og mindst 2 suppleanter. 
[bookmark: _GoBack]Bestyrelsesmedlemmer vælges for 2 år ad gangen og suppleanter for 1 år. Genvalg kan finde sted. 
Der vælges 3 bestyrelsesmedlemmer på ulige årstal og 3 bestyrelsesmedlemmer på lige årstal. Bestyrelsen konstituerer sig med formand, næstformand, kasserer, protokolfører og menige bestyrelsesmedlemmer samt 1. og 2. suppleant.  
Bestyrelsesmøder afholdes, når formanden finder det nødvendigt eller når mindst 3 bestyrelsesmedlemmer kræver det. 
Bestyrelsen er beslutningsdygtig, når 4 eller flere bestyrelsesmedlemmer eller suppleanter er til stede.
I tilfælde af stemmelighed gør formandens, i hans fravær næstformandens stemme udslaget. 
Bestyrelsen fastsætter selv sin forretningsorden.

§6 Regnskab
Foreningens regnskabsår løber fra den 1. januar til 31.  december. 
Regnskabet skal før den ordinære generalforsamling være revideret af 2 revisorer, der er valgt blandt medlemmerne uden for bestyrelsen. 
Revisorerne og en suppleant vælges på den ordinære generalforsamling for et år ad gangen. Foreningens likvide formue skal være anbragt i et anerkendt pengeinstitut. 
Bestyrelsen kan dog bestemme, at kassereren opbevarer kapital.

§7 Generalforsamling
Den årlige generalforsamling afholdes i marts eller april måned. 
Ekstraordinær generalforsamling indkaldes, når formanden finder det nødvendigt, eller når 2 bestyrelsesmedlemmer eller mindst 1/3 af medlemmerne begærer det. 
Begæringen skal ske skriftligt ledsaget af en dagsorden og en begrundelse.
Generalforsamlingen indkaldes med mindst 14 dages varsel for den ordinære og 14 dages varsel for en ekstraordinær generalforsamling. 
Annoncering kan ske via opslag på Forsamlingshusets hjemmeside og via opslag ved Forsamlingshuset.

§7.1 Generalforsamlingens dagsorden:
· Valg af dirigent og 2 stemmetællere
· Bestyrelsens beretning
· Regnskab
· Fastsættelse af kontingent
· Evt.  vedtægtsændring
· Indkomne forslag
· Valg til bestyrelsen
· Valg af bestyrelsessuppleant
· Valg af revisorer
· Valg af revisorsuppleant
· Eventuelt

§8 Generalforsamling, fortsat 
Generalforsamlingens forhandlinger ledes af en af forsamlingen valgt dirigent, som ikke må være medlem af bestyrelsen. 
På den ordinære generalforsamling aflægges der beretning om virksomheden i det forløbne virkeår. Det reviderede regnskab fremlægges til godkendelse. 
Det nævnte regnskab skal mindst 8 dage før generalforsamlingen være tilgængeligt for medlemmerne på en måde der er nærmere angivet i indkaldelsen.
Indkomne forslag, der skal behandles på en ordinær eller ekstraordinær generalforsamling, skal være bestyrelsen i hænde senest 8 dage før generalforsamlingen. 
For at afgive stemme på generalforsamlingen kræves personligt fremmøde.
Der tilkommer hvert medlem én stemme. Ved afstemning gælder simpel stemmeflerhed, jf. §11 og §12. 
Afstemning kan kun finde sted om de forhandlingspunkter, der er opført på dagsordenen samt om ændringsforsalg til disse. 

§9 Anvendelse 
Forsamlingshuset må med bestyrelsens samtykke og under kontrol benyttes til møder og forsamlinger af enhver art. 
Bestyrelsen bestemmer vilkårene for hver enkelt afbenyttelse.
Alle som benytter huset skal være medlem.

§10 Bestyrer
Bestyrelsen kan ansætte en bestyrer af forsamlingshuset. 
Bestyrelsen fastsætter de nærmere vilkår for ansættelsen.

§11 Vedtægtsændringer
Til ændring af foreningens vedtægter kræves mindst 2/3 majoritet af de afgivne stemmer.

§12 Foreningens opløsning
Til foreningens opløsning kræves mindst 2/3 majoritet af samtlige foreningens medlemmer. 
Er 2/3 af medlemmerne ikke til stede ved generalforsamlingen, kan bestyrelsen senest 30 dage efter indkalde til en ny generalforsamling, hvor opløsningen kan vedtages med 2/3 af de afgivne stemmer.
Eventuelle midler ved foreningens opløsning kan kun anvendes til almennyttige formål i lokalområdet. 
Den sidste generalforsamling ved foreningens opløsning skal bestemme, hvad et eventuelt overskud ved salg af foreningens aktiver skal anvendes til.

§13 Tegningsret og hæftelser
Foreningen forpligtes ved underskrift af 3 bestyrelsesmedlemmer, hvoraf den en skal være formand eller næstformand. 
Formanden kan meddele foreningens kasserer fuldmagt til at modtage indbetalinger og betale indgåede forpligtelser. 
Foreningen hæfter kun for sine forpligtelser med den formue, der til enhver tid tilhører foreningen. Der påhviler ikke foreningens medlemmer eller bestyrelsen nogen personlig hæftelse


Sidst revideret på ordinær generalforsamling 30. marts 2017




